Likumprojekts

**Muitas likums**

**1.pants. Likumā lietotie termini**

Likumā ir lietoti šādi termini:

1) muitas lietas - Eiropas Parlamenta un Padomes 2013.gada 9.oktobra regulas (ES) Nr.952/2013, ar ko izveido Savienības Muitas kodeksu (turpmāk – regula Nr.952/2013) 5.panta 2.punktā noteiktajos tiesību aktos muitas jomā (turpmāk - normatīvie akti muitas jomā) un nacionālajos normatīvajos aktos noteikto darbību un pasākumu kopums, kurus piemērojot, tiek īstenota muitas politika.

2) Latvijas Republikas muitas teritorija - visa Latvijas Republikas teritorija, ko veido sauszeme, teritoriālie un iekšējie ūdeņi un gaisa telpa, kā arī mākslīgo salu un būvju teritorijas.

3) muitas robeža - Latvijas Republikas muitas teritorijas robeža.

4) muitošana - pasākumi, kurus atbilstoši kompetencei jāveic personām un muitas iestādei, precēm piemērojot muitas procedūru, reeksportu vai pagaidu uzglabāšanu.

5) muitas maksājumi - nodokļi un citi maksājumi, kurus piemēro preces importējot Latvijas Republikas muitas teritorijā vai eksportējot no tās.

6) muitas maksājumu parāds – muitas nodokļa un ar to saistīto maksājumu, pievienotās vērtības nodokļa un akcīzes nodokļa parāds.

7) nokavējuma nauda - regulas Nr.952/2013 114.pantā minētie nokavējuma procenti.

**2.pants. Likuma mērķis**

Likuma mērķis ir noteikt Latvijas Republikas nacionālo kompetenci muitas lietās, ciktāl muitas lietas nav noteiktas tieši piemērojamos Eiropas Savienības normatīvajos aktos.

**3.pants Muitas iestāde un muitas amatpersona**

(1) Regulas Nr.952/2013 5.panta 1.punkta izpratnē muitas administrācija Latvijas Republikā ir Valsts ieņēmumu dienests.

(2) Muitas iestāde ir Valsts ieņēmumu dienesta struktūrvienība, kas pilda normatīvajos aktos muitas jomā, šajā likumā, likumā „Par Valsts ieņēmumu dienestu” un citos normatīvajos aktos noteiktos uzdevumus muitas politikas īstenošanā.

(3) Ja cita valsts pārvaldes iestāde saskaņā ar normatīvajos aktos noteikto veic kādu muitas iestādes uzdevumu, veicot šo uzdevumu, attiecīgā valsts pārvaldes iestāde arī tiek uzskatīta par muitas iestādi.

(4) Muitas iestādes kodu veido četras zīmes. Starptautiskajai apritei muitas iestādes kodu pārveido astoņu zīmju formā atbilstoši šādam principam:

1) pirmās divas zīmes ir Latvijas Republikas valsts kods “LV”’;

2) nākamās divas zīmes ir divas nulles;

3) pēdējās četras zīmes ir četri cipari – muitas iestādes kods.

(5) Muitas iestādes adresi, darba laiku un muitas iestādes kodu Valsts ieņēmumu dienests publicē savā tīmekļa vietnē.

(6) Muitas amatpersona ir muitas iestādes ierēdnis, kas pilda normatīvajos aktos muitas jomā, šajā likumā un likumā „Par Valsts ieņēmumu dienestu” noteiktos uzdevumus muitas politikas īstenošanā.

(7) Muitas amatpersonai ir šajā likumā, likumā „Par Valsts ieņēmumu dienestu” un citos normatīvajos aktos noteiktās tiesības.

**4.pants. Muitas iestāžu emblēma**

Muitas iestāžu emblēmu veido divi dzelteni diagonāli krustoti Merkura zižļi, virs kuriem ir mazais valsts ģerbonis. Emblēmu lieto uz muitas iestāžu amatpersonu formas tērpa.

**5.pants. Muitas lietu vadība**

(1) Valsts ieņēmumu dienests administrē muitas lietas normatīvajos aktos muitas jomā, šajā likumā, likumā “Par nodokļiem un nodevām” un citos normatīvajos aktos noteiktajā kārtībā.

(2) Valsts ieņēmumu dienests izstrādā un publisko savā tīmekļa vietnē informatīvos materiālus muitas lietās, kas ir nepieciešami un vajadzīgi preču muitošanai, un kas ietver visu ar muitas iestāžu darbību un muitas procedūru piemērošanu saistīto informāciju, kā arī nodrošina savlaicīgu minētās informācijas aktualizēšanu.

**6.pants. Ministru kabineta kompetence muitas lietās**

(1) Ministru kabinets nosaka vienotā Eiropas Savienības komersanta reģistrācijas un identifikācijas numura un pagaidu numura piešķiršanas, un datu labošanas kārtību, kā arī numura struktūru.

(2) Ministru kabinets nosaka papildus aizpildāmās ailes muitas deklarācijā.

(3) Ministru kabinets nosaka dabasgāzes un elektroenerģijas deklarēšanas kārtību.

(4) Ministru kabinets nosaka kārtību, kā atsevišķām muitas uzraudzībā esošajām nefasētajām šķidrajām, beramām un citām precēm piemēro dabisko zudumu normas.

(5) Ministru kabinets nosaka preču uzskaites un identificēšanas kārtību muitas noliktavā.

(6) Ministru kabinets nosaka atsevišķus nosacījumus, kas piemērojami muitas procedūras – tranzīts - piemērošanas un noformēšanas kārtībai, kā arī tranzīta deklarācijas anulēšanas kārtību.

(7) Ministru kabinets nosaka Eiropas Savienības tarifu kvotu pieteikšanas kārtību un kārtību, kādā tās administrē Valsts ieņēmumu dienests.

(8) Ministru kabinets nosaka kārtību, kā piesaka muitas nodokļa atcelšanu un kvotu piemērošanu, kā arī kārtību, kādā noraida citu Eiropas Savienības dalībvalstu iesniegtos iesniegumus par muitas nodokļa atcelšanu un kvotu piemērošanu.

(9) Ministru kabinets nosaka akcīzes preču Eiropas Savienības kopējā muitas tarifa (*TARIC)* nacionālos papildkodus un to piemērošanas kārtību.

(10) Ministru kabinets nosaka kārtību, kā muitas iestādes nodrošina Eiropas Savienības Padomes 2002.gada 20.decembra Regulas (EK) Nr.[2368/2002](http://eur-lex.europa.eu/eli/reg/2002/2368?locale=LV) par Kimberlijas procesa sertifikācijas sistēmas īstenošanu starptautiskajā tirdzniecībā ar neapstrādātiem dimantiem nosacījumiem procesa sertifikācijas sistēmas prasību izpildi.

(11) Ministru kabinets nosaka muitas procedūras – eksports - piemērošanas kārtību lauksaimniecības produktiem, kuri pretendē uz eksporta kompensācijām.

(12) Ministru kabinets nosaka:

1) kārtību, kā personas, kuru darbībā ietilpst brīvajā zonā esošu preču uzglabāšana, apstrāde, pārstrāde, pārdošana vai pirkšana, veic preču krājumu uzskaiti;

2) preču, kurām saskaņā ar regulas Nr.952/2013 nosacījumiem nav Savienības preču statusa un kuras netiek apliktas ar akcīzes nodokli, pārvietošanas kārtību, pārvietojot tās ar autotransportu starp Rīgas brīvostas, Liepājas SEZ, Ventspils brīvostas vai Rēzeknes SEZ daļām viena muitas kontroles punkta ietvaros.

(13) Ministru kabinets nosaka preču reeksporta pieteikšanas kārtību, kārtību, kādā iesniedz reeksporta paziņojumu un tajā norādāmās ziņas.

(14) Ministru kabinets nosaka kārtību, kā iestāžu un organizāciju ievestās preces atbrīvo no ievedmuitas nodokļa.

(15) Ministru kabinets nosaka:

1) iesnieguma par preču iznīcināšanu iesniegšanas kārtību un tajā norādāmās ziņas;

2) preču iznīcināšanas kārtību;

3) preces apraksta un novērtējuma akta aizpildīšanas un iesniegšanas kārtību.

(16) Ministru kabinets nosaka iesnieguma par atteikšanos no precēm par labu valstij iesniegšanas kārtību, tajā norādāmās ziņas un pievienojamos dokumentus.

(17) Ministru kabinets nosaka muitošanas kārtību, apgādājot kuģi (tajā skaitā karakuģi) un gaisa kuģi ar krājumiem, rezerves daļām un aprīkojumu.

**7.pants. Muitas nodokļa summas noteikšana**

Maksājamā muitas nodokļa summu nosaka *euro* un centos (ar divām zīmēm aiz komata), nepiemērojot regulas Nr.952/2013 101.panta 3.punktu.

**8.pants. Atbrīvojums no paziņojuma par muitas parādu**

Valsts ieņēmumu dienests saskaņā ar Komisijas 2015.gada 28.jūlija deleģētās regulas Nr.2015/2446 ar ko papildina Eiropas Parlamenta un Padomes Regulu (ES) Nr.952/2013 attiecībā uz sīki izstrādātiem noteikumiem, kuri attiecas uz dažiem Savienības Muitas kodeksa noteikumiem 88.panta 2.punktu nepaziņo radušos muitas parādu, ja muitas maksājumu parāda summa par vienā deklarācijā ietvertajām precēm ir mazāka par EUR 10.

**9.pants. Nokavējuma naudas aprēķināšana un iekasēšana muitas nodoklim**

(1) Muitas nodokļa nokavējuma naudu Valsts ieņēmumu dienests aprēķina un iekasē saskaņā ar regulas Nr.952/2013 nosacījumiem.

(2) Pēc preču izlaišanas veiktās kontroles rezultātā papildus noteiktās muitas nodokļa nokavējuma naudas samaksas termiņš ir nosakāms, ievērojot likumā “Par nodokļiem un nodevām” noteikto 30 dienu samaksas termiņu.

(3) Muitas nodokļa nokavējuma naudas likmi, kas tiek noteikta uz attiecīgo periodu saskaņā ar regulas Nr.952/2013 114.panta 1.punktu, Valsts ieņēmumu dienests publicē savā tīmekļa vietnē.

**10.pants. Kredīta atlikuma pielāgošana muitas nodokļa samaksas veikšanā**

Regulas Nr.952/2013 109.panta 1.punktā minēto kredīta atlikuma pielāgošanu muitas nodokļa samaksas veikšanā Valsts ieņēmumu dienests īsteno, atļaujot novirzīt iemaksu atlikumus, kuri nav izmantoti aprēķināto muitas iestāžu administrēto maksājumu segšanai, turpmāko nodokļu, nodevu vai obligāto maksājumu veikšanai bez termiņa ierobežojuma.

**11.pants. Gadījumi, kad nodokļu administrācija pieņem lēmumu, lai parādniekam netiktu nodarīts nelabojams kaitējums**

(1) Regulas Nr.952/2013 45.panta 2.punktā minētajā gadījumā, ja ir saņemts iesniegums par Valsts ieņēmumu dienesta kontroles (pārbaudes, revīzijas) rezultātā pieņemtā lēmuma apstrīdēšanu, Valsts ieņēmumu dienesta lēmuma izpildi aptur uz iesnieguma pirmstiesas izskatīšanas laiku vai līdz brīdim, kamēr parādnieks spēj izpildīt minētajā lēmumā noteiktās prasības, bet ne ilgāk kā līdz 6 mēnešiem un ar nosacījumu, ka izpildās kāds no šā panta piektajā daļā minētajiem kritērijiem.

(2) Regulas Nr.952/2013 45.panta 3.punktā minētajā gadījumā, ja ir saņemts iesniegums par Valsts ieņēmumu dienesta kontroles (pārbaudes, revīzijas) rezultātā pieņemtā lēmuma apstrīdēšanu, Valsts ieņēmumu dienesta lēmuma izpildi aptur, neprasot par to iesniegt galvojumu, uz iesnieguma pirmstiesas izskatīšanas laiku, vai līdz brīdim, kamēr parādnieks spēj izpildīt minētajā lēmumā noteiktās prasības, bet ne ilgāk kā līdz 6 mēnešiem un ar nosacījumu, ka izpildās kāds no šā panta piektajā daļā minētajiem kritērijiem.

(3) Regulas Nr.952/2013 112.panta 1.punktā minētajā gadījumā Valsts ieņēmumu dienests sadala termiņos uz laiku līdz pieciem gadiem Valsts ieņēmumu dienesta veiktās kontroles (pārbaudes, revīzijas) vai datu atbilstības pārbaudes rezultātā aprēķinātā ievedmuitas vai izvedmuitas nodokļa samaksu atbilstoši likumā “Par nodokļiem un nodevām” noteiktajai kārtībai par nodokļu samaksas termiņu pagarināšanu, un, piemērojot regulas Nr.952/2013 112.panta 3.punktu, neprasa parādniekam iesniegt galvojumu vai maksāt Regulas Nr.952/2013 112. panta 2.punktā norādītos kredīta procentus, ja izpildās kāds no šā panta piektajā daļā minētajiem kritērijiem.

(4) Regulas Nr.952/2013 114.panta 3.punktā minētajā gadījumā Valsts ieņēmumu dienests neprasa parādniekam maksāt nokavējuma naudu, ja izpildās kāds no šī panta piektajā daļā minētajiem kritērijiem.

(5) Parādnieks dokumentāri pamato, ka:

1) tam nepietiek finanšu resursu, lai izpildītu Valsts ieņēmumu dienesta kontroles (pārbaudes, revīzijas) rezultātā pieņemtajā lēmumā paredzētās prasības;

2) Valsts ieņēmumu dienesta kontroles (pārbaudes, revīzijas) rezultātā pieņemtā lēmuma izpilde parādniekam var izraisīt maksātnespējas pazīmes vai novest pie maksātnespējas.

(6) Lai piemērotu šā panta pirmo, otro, trešo vai ceturto daļu, parādnieks, trīs darba dienas pirms beidzies maksājuma samaksas termiņš, iesniedz Valsts ieņēmumu dienestā motivētu iesniegumu un dokumentāru pamatojumu. Dokumentārajā pamatojumā parādnieks iekļauj bilanci un peļņas vai zaudējumu aprēķinu uz iesniegšanas mēneša pirmo datumu, sagatavojot to atbilstoši attiecīgajiem gada pārskatu sagatavošanu reglamentējošajiem normatīvajiem aktiem.

**12.pants. Nepreferenciālās preču izcelsmes sertifikāti**

(1) Nepreferenciālas preču izcelsmes sertifikātus izsniedz Latvijas Tirdzniecības un rūpniecības kamera un citas likumos noteiktās institūcijas.

(2) Ministru kabinets nosaka nepreferenciālas preču izcelsmes sertifikātu izsniegšanas un izsniegto sertifikātu pārbaudes kārtību.

**13.pants. Dokumentu iesniegšana muitas iestādē**

(1) Regulas Nr.952/2013 6.panta 1.punktā paredzētā dokumentu un informācijas (turpmāk – dokumenti) iesniegšana un parakstīšana notiek Valsts ieņēmumu dienesta elektroniskajā deklarēšanas sistēmā.

(2) Elektroniski iesniedzot un parakstot dokumentus, Valsts ieņēmumu dienesta elektroniskajā deklarēšanas sistēmā izmantotos personas elektroniskās identifikācijas līdzekļus uzskata par personas paraksta aizstājēju ar roku rakstītam parakstam.

(3) Elektroniski iesniegtu dokumentu uzskata par parakstītu iesniegšanas brīdī un šādam dokumentam ir juridisks spēks arī tad, ja tas nesatur rekvizītu “paraksts”.

(4) Ar muitas iestādes atļauju eksporta un tranzīta deklarāciju var aizpildīt angļu valodā, ja deklarētā izvešanas, tranzīta vai galamērķa muitas iestāde ir citas Eiropas Savienības dalībvalsts vai Kopīgā tranzīta dalībvalsts muitas iestāde.

(5) Ar muitas iestādes atļauju muitas deklarāciju var aizpildīt angļu vai krievu valodā, ja tas ir paredzēts starptautiskajos līgumos. Ja ir saņemta muitas iestādes atļauja aizpildīt muitas deklarāciju angļu vai krievu valodā, muitas deklarāciju Valsts ieņēmumu dienesta elektroniskajā deklarēšanas sistēmā iesniedz angļu vai krievu valodā, izmantojot latīņu alfabētu.

(6) Ar muitas iestādes atļauju, piemērojot centralizēto muitošanu, muitas deklarāciju var aizpildīt angļu valodā.

(7) Ministru kabinets nosaka dokumentu parakstīšanas un elektroniskās iesniegšanas kārtību.

**14.pants. Muitas kontrole**

(1) Muitas kontroli visā Latvijas Republikas muitas teritorijā veic muitas amatpersonas.

(2) Ministru kabinets nosaka kārtību, kā uz autoceļa izveidotajā robežšķērsošanas vietā muitas amatpersonas vai Valsts robežsardzes amatpersonas kontrolē atsevišķas akcīzes preces, kuras fiziska persona pārvieto personīgajā bagāžā, kas par tādu uzskatāma Padomes 2009.gada 16.novembra Regulas (EEK) Nr.[1186/2009](http://eur-lex.europa.eu/LexUriServ/LexUriServ.do?uri=OJ:L:2009:324:0023:01:LV:HTML), ar kuru izveido Kopienas sistēmu atbrīvojumiem no muitas nodokļiem, 41.panta izpratnē.

(3) Ministru kabinets nosaka muitas kontroles pasākumu intelektuālā īpašuma tiesību aizsardzībai veikšanas īstenošanas kārtību, kā arī lēmuma saņēmēja pienākumus muitas kontroles pasākumu īstenošanas procesā.

(4) Ministru kabinets nosaka kārtību, kā Valsts ieņēmumu dienests veic transportlīdzekļu apturēšanu Latvijas Republikas muitas teritorijā muitas kontroles veikšanai.

(5) Ministru kabinets nosaka tehniskās prasības preču identifikācijas līdzekļiem un muitas nodrošinājumiem, kā arī to izmantošanas kārtību.

**15.pants. Personas pārmeklēšana**

(1) Lai pārliecinātos, ka pie personas neatrodas muitošanai pakļautās vai aizliegtās preces, vai nedeklarētā skaidrā nauda, vai preces, uz kurām attiecas aizliegumi vai ierobežojumi, muitas amatpersona  muitas kontroles laikā ir tiesīga veikt personas pārmeklēšanu, no ārpuses pārbaudot personas apģērbu, pieskaroties personai. Personas pārmeklēšanu izdara ar pārmeklējamo personu tā paša dzimuma muitas amatpersona.

(2) Nepilngadīgās personas, kura šķērso muitas robežu, pārmeklēšana notiek tās likumiskā pārstāvja vai citas personas, kuras pavadībā tā šķērso muitas robežu, klātbūtnē, ja tādi ir.

**16.pants. Personas aplūkošana**

(1) Personas aplūkošanu var veikt tādai personai, par kuru ir pietiekams pamats uzskatīt, ka šī persona slēpj pie sevis muitošanai pakļautās preces, priekšmetus vai nedeklarētu skaidru naudu, vai preces, priekšmetus vai vielas, kuru pārvietošana pāri valsts robežai ir aizliegta, vai kad pastāv aizdomas, ka personas ķermenī ir norītas vai ievietotas muitošanai pakļautās preces vai aizliegtas vielas, tādā veidā pārkāpjot normatīvos aktus muitas jomā.

(2) Lēmumu par personas aplūkošanu pieņem Valsts ieņēmumu dienesta ģenerāldirektora pilnvarota muitas amatpersona.

(3) Lēmumā par personas aplūkošanu norāda muitas amatpersonu, norādot tās vārdu, uzvārdu un amata nosaukumu, kura veiks personas aplūkošanu, kā arī pamatojumu personas aplūkošanas veikšanai.

(4) Ja aplūkošana saistīta ar personas ķermeņa atvērto dobumu un ķermeņa medicīnisko aplūkošanu var izdarīt tikai ārstniecības persona ārstniecības iestādē.

17.pants. Personas aplūkošanas kārtība

(1) Personas aplūkošanu var izdarīt lēmumā par personas aplūkošanu noteikta muitas amatpersona, kura ar aplūkojamo personu ir tā paša dzimuma. Aplūkošana izdarāma šim nolūkam paredzētā telpā, kas atbilst sanitārajām un higiēniskajām prasībām.

(2) Pirms personas aplūkošanas muitas amatpersona:

1) iepazīstina personu ar lēmumu par personas aplūkošanu;

2) iepazīstina personu ar tās tiesībām un pienākumiem, kas saistīti ar personas aplūkošanu:

1. personai ir tiesības iesniegt piezīmes un sūdzības par personas aplūkošanas veikšanas gaitu;
2. personai ir pienākums izpildīt muitas amatpersonas pieņemtos lēmumus, dotos rīkojumus vai izvirzītās prasības.

3) piedāvā personai labprātīgi uzrādīt paslēptās muitošanai pakļautās preces, priekšmetus vai  nedeklarēto skaidru naudu vai preces, priekšmetus vai vielas, kuru pārvietošana pāri valsts robežai ir aizliegta.

(3) Nepilngadīgas personas aplūkošana notiek tās likumiskā pārstāvja klātbūtnē vai citas personas, kuras pavadībā nepilngadīgā persona šķērso muitas robežu, klātbūtnē, kas ir tā paša dzimuma kā aplūkošanai pakļautā nepilngadīgā persona. Ja nepilngadīgā persona muitas robežu šķērso viena vai persona, kuras pavadībā tā šķērso muitas robežu, ir pretēja dzimuma, tās aplūkošanu izdara ārstniecības persona muitas amatpersonas, kura ir tā paša dzimuma kā aplūkošanai pakļautā nepilngadīgā persona, klātbūtnē.

18.pants. Personas aplūkošanas protokols

(1) Par katru personas aplūkošanu sastāda personas aplūkošanas protokolu divos eksemplāros. Viens aplūkošanas protokola eksemplārs paliek muitas iestādē, bet otru nodod personai, kura tika pakļauta aplūkošanai.

(2) Personas aplūkošanas protokolā ieraksta visas personas aplūkošanas veicēja darbības tādā secībā un veidā, kādā tās veiktas, kā arī personas aplūkošanā noskaidroto. Personas aplūkošanas protokolā norāda visus personas aplūkošanā atrastos priekšmetus, preces un nedeklarēto skaidru naudu, vai preces, priekšmetus vai vielas, kuru pārvietošana pāri valsts robežai ir aizliegta, norādot to nosaukumu un daudzumu (skaitu vai svaru).

(3) Personas aplūkošanas protokolu paraksta:

1) muitas amatpersona, kas izdarījusi personas aplūkošanu;

2) aplūkošanai pakļautā persona;

3) ārstniecības persona (ja aplūkošana saistīta ar personas ķermeņa atvērto dobumu un ķermeņa medicīnisko aplūkošanu);

4) ja aplūkošanai pakļauta nepilngadīga persona - tās likumiskais pārstāvis vai cita persona, kuras pavadībā nepilngadīgā persona šķērso muitas robežu, vai pieaicinātās personas.

(4) Ja personas aplūkošanai pakļautā persona atsakās parakstīt personas aplūkošanas protokolu, muitas amatpersona, kas izdarījusi attiecīgās personas aplūkošanu, norāda to personas aplūkošanas protokolā.

(5) Personas aplūkošanai pakļautajai personai ir tiesības ierakstīt personas aplūkošanas protokolā piezīmes un sūdzības par aplūkošanas gaitu.

19.pants. Muitošana pēc citu valsts pārvaldes iestāžu kontroles

Preču muitošanu var pabeigt tikai pēc to obligātās veterinārās, fitosanitārās vai citas normatīvajos aktos paredzētās kontroles.

**20.pants. Muitas iestāžu rīcība ar precēm īpašos gadījumos**

(1) Regulas Nr.952/2013 198.panta 1.punkta a) apakšpunktā un b) apakšpunkta i) un iv) ievilkumā un c) apakšpunktā minētajos gadījumos muitas iestādes šajā pantā noteiktā kārtībā aiztur preces līdz brīdim, kamēr saskaņā ar tiesību aktiem muitas jomā attiecībā uz precēm tiek nokārtots to statuss muitā. Muitas iestādes ir tiesīgas aizturētās preces pārvietot, prasot šā panta otrajā daļā minētajai personai segt izmaksas, kas rodas pārvietojot aizturētās preces, vai likt minētajai personai pārvietot preces uz īpašu muitas iestāžu uzraudzībā esošu vietu.

(2) Muitas iestādes preču aizturēšanas brīdī deklarētājam, preču īpašniekam vai personai, kurai ir līdzīgas tiesības rīkoties ar precēm, vai viņu pārstāvjiem, vai jebkurai citai personai, pie kuras atrodas aizturamās preces, izsniedz rakstveida paziņojumu par preču aizturēšanu. Paziņojumā muitas iestādes norāda preču aizturēšanas iemeslus, muitas iestāžu norādījumus, kurus nepieciešams izpildīt, lai nokārtotu aizturamo preču stāvokli muitā, un termiņu, līdz kuram jāizpilda paziņojumā minētie norādījumi. Ja tiesību akti muitas jomā neparedz citu termiņu, tad ar paziņojumu noteiktais muitas iestāžu norādījumu izpildes termiņš nedrīkst būt īsāks par 30 dienām un garāks par 90 dienām.

(3) Gadījumos, kad šā panta otrajā daļā minēto paziņojumu preču aizturēšanas brīdī izsniegt nav iespējams, muitas iestādes nākamajā darba dienā no preču aizturēšanas brīža nosūta šā panta otrajā daļā minētajai personai paziņojumu pa pastu ierakstītajā sūtījumā vai uz attiecīgās personas norādīto elektronisko pastu.

(4) Muitas iestādes nekavējoties atbrīvo aizturētās preces, ja šā panta otrajā daļā minētā persona šā panta otrajā daļā minētajā termiņā izpilda muitas iestāžu norādījumus, vai kad muitas iestādes ir pieņēmušas lēmumu, ar kuru atļauj reeksportēt preces no muitas teritorijas vai iznīcināt preces muitas uzraudzībā, vai atteikties no precēm par labu valstij saskaņā ar normatīvajiem aktiem muitas jomā.

**21.pants. Komercdarbība muitas kontroles punktos**

(1) Vietu komercdarbības veikšanai valsts nekustamajā īpašumā muitas kontroles punkta teritorijā var iznomāt komersantam, kura sniegtie pakalpojumi ir saistīti ar pakalpojumu pieejamības nodrošināšanu personām, kuras uzturas muitas kontroles punkta teritorijā, un to iznomāšana nav pretrunā ar Valsts ieņēmumu dienesta uzdevumiem muitas politikas īstenošanā.

(2) Tikai tad, ja attiecīgajā muitas kontroles punktā tiek nodrošināti nepieciešamie muitošanas un apdrošināšanas vai apdrošināšanas starpniecības pakalpojumi, ciktāl iespējams, nodrošinot pakalpojumu sniedzēju konkurenci, vietu komercdarbības veikšanai valsts nekustamajā īpašumā muitas kontroles punkta teritorijā var iznomāt citiem komercdarbības veidiem.

(3) Vietu neiznomā komersantam, kuram muitas kontroles punkta teritorijā jau ir spēkā esošs nekustamā īpašuma daļas nomas līgums muitas, apdrošināšanas vai apdrošināšanas starpniecības pakalpojumu sniegšanai, vai tā saistītajam komersantam, izņemot, ja vēl spēkā esoša nekustamā īpašuma daļas līguma laikā tiek rīkots jauns atklāts konkurss par šo vietu.

(4) [Kārtību, kādā tiek iznomāta vieta komercdarbības veikšanai valsts nekustamajā īpašumā muitas kontroles punkta teritorijā](http://pro.nais.lv/naiser/text.cfm?Ref=0103012004031832817&Req=0103012004031832817&Key=0101032010122101154&Hash=" \o "Noteikumi par kārtību, kādā tiek iznomāta vieta komercdarbībai valsts nekustamajā īpašumā muitas kontroles punkta teritorijā, un" \t "_top), nomas maksas apmēru, izņēmumus, kā arī nomas līgumu tipveida noteikumus nosaka Ministru kabinets.

**22.pants. Garantijas asociācija**

(1) Saskaņā ar 1975.gada 14.novembra Muitas Konvencijas par starptautiskajiem preču pārvadājumiem, izmantojot TIR karneti 1.panta q) punktu, kā arī 6.panta un 9.pielikuma I.daļas noteikumiem Latvijas Republikā garantijas asociācija ir biedrība “Autopārvadātāju asociācija “Latvijas auto””.

(2) Biedrība “Autopārvadātāju asociācija “Latvijas auto”” izsniedz TIR karnetes turētāja atļauju.

(3) Ministru kabinets nosaka TIR karnetes turētāja atļaujas izsniegšanas, grozījumu veikšanas, apturēšanas, atjaunošanas un anulēšanas kārtību.

**23.pants. TIR procedūras vienkāršojums – pilnvarotais nosūtītājs TIR procedūrā**

(1) Pilnvarotā nosūtītāja TIR procedūrā atļauja ir atļauja, kas dod tiesības atļaujas turētājam piemērot TIR procedūru, neuzrādot preces, transportlīdzekli un TIR karneti nosūtītāja muitas iestādei.

(2) Ministru kabinets nosaka pilnvarotā nosūtītāja TIR procedūrā atļaujas izsniegšanas, atteikšanas izsniegt, grozīšanas, apturēšanas, atjaunošanas, un anulēšanas kārtību, kā arī pilnvarotā nosūtītāja TIR procedūrā atļaujas izmantošanas kārtību.

**24.pants. Beznodokļu tirdzniecības veikals**

(1) Beznodokļu veikals ir jebkura tirdzniecības vieta, kas atrodas Ministru kabineta noteiktajās Latvijas Republikas robežšķērsošanas vietās starptautiskās satiksmes lidostās aiz muitas kontroles un drošības kontroles punktiem un starptautiskās satiksmes jūras ostās aiz muitas kontroles, robežkontroles un drošības kontroles punktiem.

(2) Beznodokļu veikalā, piemērojot atbrīvojumu no muitas nodokļa un citiem normatīvajos aktos paredzētajiem nodokļiem, tiek realizētas preces personām, kuras izbrauc no Eiropas Savienības muitas teritorijas.

(3) Ja beznodokļu tirdzniecības veikalā tiek realizētas ārpussavienības preces, beznodokļu tirdzniecības veikalam jābūt privātai muitas noliktavai.

(4) Elektroniskā kases aparāta čekā, kas apliecina pirkumu, reģistrē no Latvijas Republikas izbraucošās fiziskās personas izbraukšanas dokumenta numuru un tās lidostas vai jūras ostas nosaukumu, uz kuru persona dodas.

**25.pants Atļaujas muitošanas darbību veikšanai**

(1) Ja normatīvajos aktos muitas jomā nav paredzēta cita kārtība, Valsts ieņēmumu dienests izsniedz muitošanas darbību veikšanai nepieciešamās normatīvajos aktos muitas jomā noteiktās atļaujas, sertifikātus, pilnvaras un piešķir statusus.

(2) Ministru kabinets nosaka šā panta pirmajā daļā minēto atļauju, sertifikātu, statusu un pilnvaru izsniegšanas, grozījumu veikšanas, apturēšanas, atjaunošanas un anulēšanas kārtību.

(3) Ministru kabinets nosaka vienkāršotās deklarēšanas un ieraksta deklarētāja reģistros piemērošanas un atzītā nosūtītāja un atzītā saņēmēja statusa izmantošanas atsevišķus jautājumus.

(4) Ministru kabinets nosaka saistību izpildes pēc atļaujas muitas noliktavas darbībai anulēšanas kārtību.

(5) Ministru kabinets nosaka pagaidu uzglabāšanas vietas turēšanas atļaujas izsniegšanas, grozīšanas, apturēšanas vai anulēšanas kārtību, iesniegto kopsavilkuma deklarāciju par pagaidu uzglabāšanu pieņemšanas kārtību, pagaidu uzglabāšanā esošo preču uzskaites un pārvietošanas kārtību, kā arī pagaidu uzglabāšanā esošo preču pārvietošanas kārtību starp dažādām pagaidu uzglabāšanas vietām.

**26.pants. Galvojums muitas maksājumu parāda nodrošināšanai**

(1) Preču muitošanā muitas maksājumu parāda galvojumu muitas iestādes pieprasa gadījumos, kad rodas vai var rasties muitas maksājumu parāds.

(2) Ministru kabinets nosaka:

1) muitas maksājumu parāda galvojuma iesniegšanas, piešķiršanas, piemērošanas, apturēšanas, anulēšanas un atjaunošanas kārtību;

2) muitas maksājumu parāda galvojuma apmēra noteikšanas, uzskaites un atbrīvošanas kārtību;

3) prasības atbrīvošanai no muitas parāda galvojuma iesniegšanas;

4) kārtību, kā iegūstams galvotāja statuss Eiropas Savienības tieši piemērojamo normatīvo aktu muitas jomā izpratnē, un galvotāja tiesības un pienākumus;

5) muitas maksājumu parāda vispārējā galvojuma apliecības veidlapas paraugu;

6) muitas maksājumu parāda samaksas termiņa atlikšanas un parāda kontroles un uzskaites kārtību;

7) skaidras naudas iemaksāšanas, atmaksāšanas un pārskaitīšanu valsts budžetā kārtību.

**27.pants. Valsts ieņēmumu dienesta deponētu naudas līdzekļu uzskaites kontā iemaksāto iemaksu administrēšana**

(1) Muitas maksājumus par preču laišanu brīvā apgrozībā komersants var iemaksāt avansā Valsts ieņēmumu dienesta deponēto naudas līdzekļuuzskaites kontā.

(2) Valsts ieņēmumu dienesta deponēto naudas līdzekļu uzskaites kontā uzkrātās iemaksas var atmaksāt vai novirzīt citu nodokļu maksājumu segšanai trīs gadu laikā no iemaksas veikšanas brīža pamatojoties uz personas iesniegumu.

(3) Valsts ieņēmumu dienesta deponēto naudas līdzekļu uzskaites kontā uzkrātās iemaksas, kas veiktas vairāk nekā pirms trim gadiem, tiek ieskaitītas valsts budžeta ieņēmumu kontā šādos gadījumos:

1) fiziskās personas nāves gadījumā;

2) juridiskā persona ir likvidēta (izslēgta no Uzņēmumu reģistra reģistriem);

3) ja trīs gadu laikā kopš Valsts ieņēmumu dienesta lēmuma paziņošanas par Valsts ieņēmumu dienesta deponēto naudas līdzekļu uzskaites kontā iemaksātās drošības naudas atmaksāšanu persona nav iesniegusi informāciju par norēķinu rekvizītiem;

4) ja trīs gadu laikā kopš Valsts ieņēmumu dienesta deponēto naudas līdzekļu uzskaites kontā veiktās iemaksas, kas nav izmantotas muitas procedūras nodrošināšanai, persona nav iesniegusi informāciju par norēķinu rekvizītiem.

(4) Ministru kabinets nosaka kārtību, kā administrē Valsts ieņēmumu dienesta deponēto naudas līdzekļuuzskaites kontā avansā iemaksātos muitas maksājumus.

**28.pants. Muitas lietu jomā izmantotā nosacījuma „nopietni, atkārtoti un maznozīmīgi muitas vai nodokļu noteikumu pārkāpumi” piemērošana**

(1) Valsts ieņēmumu dienests, piemērojot normatīvos aktus muitas jomā par nopietnu muitas vai nodokļu noteikumu pārkāpumu atzīst jebkuru no turpmāk minētajiem pārkāpumiem:

1) pārkāpumu, kura rezultātā nodarītais vai iespējamais zaudējums valsts budžetam pārsniedz EUR 10 000 vai personas gūtais labums pārsniedz EUR 10 000;

2) pārkāpumu, par kuru nodokļu maksātājs, tā dibinātājs, vai amatpersona ar tiesībām to pārstāvēt likumā noteiktajā kārtībā ir atzīta par vainīgu krimināli sodāmā noziedzīgā nodarījumā par kontrabandu; preču un vielu, kuru aprite ir aizliegta vai speciāli reglamentēta, pārvietošanu pāri Latvijas Republikas valsts robežai; neatļautām darbībām ar muitošanai pakļautām precēm vai citām vērtībām; aizliegtu uzņēmējdarbību; uzņēmējdarbību bez reģistrēšanas un bez atļaujas (licences) vai izvairīšanos no nodokļu un tiem pielīdzināto maksājumu samaksas;

3) pārkāpumu, kas konstatēts nodokļu administrācijas veiktā pārbaudē un tās rezultātā papildus nomaksai valsts budžetā noteikto nodokļu summa pārsniedz sešus procentus no nodokļu maksātāja attiecīgā pārskata gada apgrozījuma;

4) pārkāpumu, par kuru persona ir administratīvi sodīta par stratēģiskas nozīmes preču importa, eksporta, pārvietošanas un tranzīta noteikumu pārkāpšanu šādos gadījumos:

a) stratēģiskas nozīmes preces tiek pārvietotas uz valsti, uz kuru attiecas starptautiskās sankcijas;

b) tiek pārvietotas likuma pielikumā minētās preces.

(2) Piemērojot normatīvos aktus muitas jomā, par atkārtotu muitas noteikumu pārkāpumu ir uzskatāmi identiski pēc būtības muitas jomā izdarīti pārkāpumi, par kuriem personai gada laikā piemēroto naudas sodu kopsumma pārsniedz 60% no maksimāli piemērojamā naudas soda par šādu pārkāpumu.

(3) Piemērojot normatīvos aktus muitas jomā, atkārtots nodokļu likumu pārkāpums ir nosakāms saskaņā ar likuma „Par nodokļiem un nodevām” 32.4 pantu.

(4) Piemērojot normatīvos aktus muitas jomā, par maznozīmīgu muitas vai nodokļu noteikumu pārkāpumu tiek uzskatīti šādi pārkāpumi:

1) pārkāpums, kuru persona pati, pirms attiecīgu Valsts ieņēmumu dienesta pārbaužu veikšanas, ir atklājusi un nekavējoties informējusi par to Valsts ieņēmumu dienestu, veicot nepieciešamos pasākumus šī pārkāpuma seku novēršanai;

2) jebkādas gadījuma rakstura kļūdas, kuras komersants, aizpildot muitas deklarāciju, pieļauj vienu reizi, ar nosacījumu, ka minēto kļūdu rezultātā nav ietekmēta samaksātā vai maksājamā muitas maksājuma parāda aprēķina pareizība.

3) muitas procedūras piemērošanas pārkāpums, ja šāda pārkāpuma rezultātā netiek būtiski ietekmēta muitas procedūras izpilde.

(5) Piemērojot normatīvos aktus muitas jomā, Valsts ieņēmumu dienestam ir tiesības pieprasīt un bez maksas saņemt no Sodu reģistra informāciju par personu sodāmību par izdarītajiem noziedzīgajiem nodarījumiem tautsaimniecībā.

**Pārejas noteikumi**

1. Ar šā likuma spēkā stāšanos spēku zaudē Muitas likums (Latvijas Vēstnesis, 2005, 92.nr.; 2006, 180.nr.; 2008, 96.nr.; 2010, 99.nr.; 2011, 88.nr.; 2013, 187.nr.; 2014, 123.nr.).

2. Ministru kabinets līdz 2016.gada 30.decembrim izdod šajā likumā noteiktos noteikumus.

3. Līdz attiecīgo Ministru kabineta tiesību aktu spēkā stāšanās dienai, bet ne ilgāk kā līdz 2016.gada 30.decembrim ir spēkā šādi Ministru kabineta noteikumi.

1) Ministru kabineta 2005.gada 6.septembra noteikumi Nr.669 „Kārtība, kādā muitas iestādes nodrošina Kimberlijas procesa sertifikācijas sistēmas prasību izpildi”;

2) Ministru kabineta 2005.gada 18.oktobra noteikumi Nr.774 „Noteikumi par muitas iestāžu pakalpojumu valsts nodevu”;

3) Ministru kabineta 2005.gada 18.oktobra noteikumi Nr.775 „Noteikumi par muitas nodrošinājumu”;

4) Ministru kabineta 2005.gada 20.decembra noteikumi Nr.957 „Kārtība, kādā budžeta iestāžu un sabiedriskā labuma organizāciju ievestās preces tiek atbrīvotas no ievedmuitas nodokļa”;

5) Ministru kabineta 2005.gada 27.decembra noteikumi Nr.1004 „Noteikumi par transportlīdzekļa apturēšanu Latvijas Republikas muitas teritorijā muitas kontroles veikšanai un kārtību, kādā transportlīdzekli nogādā Valsts ieņēmumu dienesta muitas iestādē, ja konstatētas muitas noteikumu pārkāpumu pazīmes Latvijas Republikas muitas teritorijā”;

6) Ministru kabineta 2006.gada 17.janvāra noteikumi Nr.60 „Preču uzskaites kārtība brīvajā zonā vai brīvajā noliktavā”;

7) Ministru kabineta 2006.gada 31.janvāra noteikumi Nr.98 „Muitas procedūras — izvešana — piemērošanas kārtība lauksaimniecības produktiem, kuri pretendē uz eksporta kompensācijām”;

8) Ministru kabineta 2006.gada 2.maija noteikumi Nr.346 „Noteikumi par Valsts ieņēmumu dienesta depozītu kontā avansā iemaksātā muitas nodokļa administrēšanu”;

9) Ministru kabineta 2006.gada 30.maija noteikumi Nr.431 „Dabasgāzes un elektroenerģijas deklarēšanas kārtība”;

10) Ministru kabineta 2007.gada 10.aprīļa noteikumi Nr.239 „Nepreferenciālas preču izcelsmes sertifikātu izsniegšanas un izsniegto sertifikātu pārbaudes kārtība”;

11) Ministru kabineta 2007.gada 29.maija noteikumi Nr.359 „Kārtība, kādā komersantam piešķir atzītā svaigu banānu svērēja statusu un izsniedz atļauju svaigu banānu svēršanai”;

12) Ministru kabineta 2007.gada 14.augusta noteikumi Nr.556 „Noteikumi par preču pārkraušanas, pārvietošanas un uzglabāšanas procesā pieļaujamām zuduma normām”;

13) Ministru kabineta 2008.gada 29.septembra noteikumi Nr.810 „Kārtība, kādā iesniedz iesniegumus par muitas nodokļa atcelšanu un kvotu piemērošanu, kā arī sagatavo noraidījumus attiecībā uz citu Eiropas Kopienas dalībvalstu iesniegtajiem iesniegumiem par muitas nodokļa atcelšanu un kvotu piemērošanu”;

14) Ministru kabineta 2010.gada 16.marta noteikumi Nr.249 „Muitošanas kārtība kuģa un gaisa kuģa apgādē”;

15) Ministru kabineta 2010.gada 6.aprīļa noteikumi Nr.333 „Noteikumi par vienotu Eiropas Savienības komersanta reģistrācijas un identifikācijas numuru”;

16) Ministru kabineta 2010.gada 8.jūnija noteikumi Nr.506 „Kārtība, kādā izsniedz atļauju regulāro kuģu pārvadājumu pakalpojumu sniegšanai un atļauju vienkāršotās tranzīta procedūras piemērošanai, veicot pārvadājumus jūras satiksmē”;

17) Ministru kabineta 2010.gada 8.jūnija noteikumi Nr.507 „Kārtība, kādā komersantam piešķir atzītā eksportētāja statusu un izsniedz pilnvaru patstāvīgi deklarēt preču izcelsmi”;

18) Ministru kabineta 2010.gada 21.septembra noteikumi Nr.876 „Noteikumi par Eiropas Savienības tarifu kvotu pieteikšanu un administrēšanu”;

19) Ministru kabineta 2010.gada 16.novembra noteikumi Nr.1048 „Noteikumi par vienkāršoto deklarēšanu un vietējo muitošanu, atzītā nosūtītāja un atzītā saņēmēja statusu, vienoto atļauju un atzītā komersanta sertifikātu”;

20) Ministru kabineta 2010.gada 21.decembra noteikumi Nr.1154 „Noteikumi par kārtību, kādā tiek iznomāta vieta komercdarbībai valsts nekustamajā īpašumā muitas kontroles punkta teritorijā, un nomas līguma tipveida nosacījumiem”;

21) Ministru kabineta 2011.gada 6.septembra noteikumi Nr.691 „Noteikumi par nodokļu parāda galvojumu preču muitošanai”;

22) Ministru kabineta 2011.gada 27.septembra noteikumi Nr.731 „Noteikumi par akcīzes preču apvienotā Kopienas tarifa *(TARIC)* nacionālajiem kodiem un to piemērošanas kārtību”

23) Ministru kabineta 2012.gada 3.janvāra noteikumi Nr.1 „Kārtība, kādā uz autoceļa izveidotajā robežšķērsošanas vietā kontrolē atsevišķas personīgajā bagāžā pārvietojamās akcīzes preces”;

24) Ministru kabineta 2012.gada 10.janvāra noteikumi Nr.34 „Noteikumi par muitošanas režīma – preču iznīcināšana – piemērošanu”;

25) Ministru kabineta 2013.gada 15.oktobra noteikumi Nr.1108 „Kārtība, kādā, muitojot preces, elektroniski iesniedz muitas normatīvajos aktos noteiktās deklarācijas”;

26) Ministru kabineta 2013.gada 10.decembra noteikumi Nr.1411 „Noteikumi par papildus aizpildāmajām ailēm muitas deklarācijā”;

27) Ministru kabineta 2014.gada 30.septembra noteikumi Nr.601 „Pagaidu uzglabāšanas noteikumi”;

28) Ministru kabineta 2014.gada 30.septembra noteikumi Nr.603 „Muitas procedūras – tranzīts – piemērošanas kārtība”;

29) Ministru kabineta 2015.gada 3.februāra noteikumi Nr.57 „Muitas noliktavu darbības noteikumi”;

30) Ministru kabineta 2015.gada 24.februāra noteikumi Nr.104 „Kārtība, kādā atsevišķām muitas uzraudzībā esošajām nefasētajām šķidrajām precēm piemēro dabisko zudumu apmērus”;

31) Ministru kabineta 2015.gada 14.jūlija noteikumi Nr.396 „Kārtība, kādā veicami muitas kontroles pasākumi intelektuālā īpašuma tiesību aizsardzībai”;

32) Ministru kabineta 2015.gada 20.oktobra noteikumi Nr.602 “Preču atpakaļizvešanas paziņojuma izvešanas kārtība”.

4. Līdz šā likuma 21.panta ceturtajā daļā paredzēto Ministru kabineta noteikumu spēkā stāšanās brīdim pamatojoties uz Ministru kabineta 2010.gada 21.decembra noteikumiem Nr.1154 „Noteikumi par kārtību, kādā tiek iznomāta vieta komercdarbībai valsts nekustamajā īpašumā muitas kontroles punkta teritorijā, un nomas līguma tipveida nosacījumiem” noslēgtie nomas līgumi ir spēkā līdz minētajos līgumos norādītā termiņa beigām.

5. Līdz šā likuma 21.panta ceturtajā daļā paredzēto Ministru kabineta noteikumu spēkā stāšanās brīdim uzsāktie konkursi ir pabeidzami un nomas līgumi noslēdzami saskaņā ar Ministru kabineta 2010.gada 21.decembra noteikumiem Nr.1154 „Noteikumi par kārtību, kādā tiek iznomāta vieta komercdarbībai valsts nekustamajā īpašumā muitas kontroles punkta teritorijā, un nomas līguma tipveida nosacījumiem”.

Likums stājas spēkā 2016.gada 1.maijā.

Finanšu ministre D.Reizniece-Ozola

01.03.2016. 11:10

4595

M.Munča

67095559, Marika.Munca@fm.gov.lv